Document ID: 31980L1266

ΟΔΗΓΙΑ ΤΟΥ ΣΥΜΒΟΥΛΙΟΥ της 16ης Δεκεμβρίου 1980 περί της μελλοντικής συνεργασίας και της αμοιβαίας συνδρομής των Κρατών Μελών στις έρευνες για τα αεροπορικά ατυχήματα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 84 παράγραφος 2,
Εκτιμώντας:
ότι το πολύπλοκο της τεχνικής των συγχρόνων αεροσκαφών μεγάλης χωρητικότητος αυξάνεται συνεχώς- ότι δυνάμει του κεφαλαίου 5 του παραρτήματος 13 της συμβάσεως περί της διεθνούς πολιτικής αερορπορίας, τα Κράτη Μέλη προβαίνουν αμελλητί, κατόπιν αιτήσεως του αρμοδίου Κράτους Μέλους, σε έρευνα με ανεξάρτητους εμπειρογνώμονες προερχομένους από κάθε είδους τομέα τεχνικής και εφαρμογών σε περίπτωση ατυχημάτων τέτοιων αεροσκαφών-
ότι δεν είναι δυνατόν να υποχρεωθούν τα Κράτη Μέλη να διαθέτουν συνεχώς ή στο σύνολό του το ειδικευμένο προσωπικό ή τις τεχνικές εγκαταστάσεις που απαιτούνται για τη διεξαγωγή ερεύνης επί σοβαρών ατυχημάτων-
ότι η ενιαία εξέλιξη της τεχνικής και η ομοιόμορφη της παροχής υπηρεσιών των εναερίων μεταφορών στα Κράτη Μέλη καθιστούν δυνατή τη συνεργασία τους για τις έρευνες και την πρόληψη των αεροπορικών ατυχημάτων-
ότι περισσότερα από 90% των ατυχημάτων αφορούν αεροσκάφη των οποίων το ανώτατο όριο φορτίου είναι κατώτερο ή ίσο με 5 700 χιλιόγραμμα- ότι για την ασφαλή πτήση και την πρόληψη των ατυχημάτων αεροσκαφών θα πρέπει αυτά τα ατυχήματα να αποτελέσουν αντικείμενο ανταλλαγής πληροφοριών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
1. Σε περίπτωση ατυχήματος πολιτικού αεροσκάφους και κατόπιν αιτήσεως του Κράτους Μέλους που διεξάγει την έρευνα, κάθε Κράτος Μέλος, στο πλαίσιο αμοιβαίας συνδρομής προσπαθεί να θέσει στη διάθεση του αιτούντος Κράτους Μέλους, εντός των ορίων των δυνατοτήτων του και ανάλογα με την περίπτωση:
α) τις εγκαταστάσεις, εξοπλισμούς και μηχανήματα που διαθέτουν οι αρχές του για:
- τη διεξαγωγή πραγματογνωμοσύνης στα συντρίμια, τον εξοπλισμό του αεροσκάφους και σε άλλα αντικείμενα που παρουσιάζουν ενδιαφέρον για την έρευνα,
- τη χρησιμοποίηση των ενδείξεων των οργάνων καταγραφής παραμέτρων πτήσεων και των οργάνων καταγραφής της προφορικής επικοινωνίας και των ακουστικών σημάτων συναγερμού του θαλάμου πλοηγήσεως,
- την αποθήκευση στη μνήμη μηχανογραφικού συστήματος και τη χρησιμοποίηση των στοιχείων σχετικά με τα αεροπορικά ατυχήματα-
β) ειδικευμένους σε τέτοιου είδους έρευνες εμπειρογνώμονες για να τους αναθέσουν καθορισμένες εργασίες, αλλά μόνον αν πρόκειται για έρευνα που διεξάγεται κατόπιν σοβαρού ατυχήματος.
2. Αυτή η αμοιβαία συνδρομή πρέπει, κατά το δυνατόν, να παρέχεται δωρεάν.
Άρθρο 2
Τα Κράτη Μέλη ανακοινώνουν περιοδικά αμοιβαία τις πληροφορίες για τα περιστατικά που δεν προκάλεσαν ατυχήματα καθώς και τα πορίσματα των ερευνών επί των ατυχημάτων αεροσκαφών των οποίων το αποδεκτό ανώτατο όριο φορτίου είναι κατώτερο ή ίσο με 5 700 χιλιόγραμμα, τα δε πορίσματα αυτά παρέχονται υπό μορφήν αντίστοιχη εκείνης του εντύπου στοιχείων ατυχήματος/περιστατικού που όρισε ο Διεθνής Οργανισμός Πολιτικής Αεροπορίας.
Οι πληροφορίες και τα πορίσματα αυτά ανταλλάσσονται στο μέτρο που δύνανται να συμβάλλουν στη βελτίωση της ασφαλείας των εναερίων μεταφορών και στην πρόληψη των ατυχημάτων.
Άρθρο 3
Τα Κράτη Μέλη, κατόπιν διαβουλεύσεως με την Επιτροπή, θεσπίζουν τις αναγκαίες διατάξεις για την εφαρμογή της παρούσης οδηγίας από 1ης Ιουλίου 1981.
Άρθρο 4
Η παρούσα οδηγία απευθύνεται στα Κράτη Μέλη.
Έγινε στις Βρυξέλλες, στις 16 Δεκεμβρίου 1980.

Labels: 10
8
5